Predkladacia správa

Finančné memorandum programu cezhraničnej spolupráce Phare pre slovensko-poľskú hranicu pre rok 2001 je predkladané na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predmetného finančného memoranda je schválenie finančnej podpory spolupráce hraničných regiónov Slovenskej republiky a Poľskej republiky. Cezhraničná spolupráca je prostriedkom stimulácie ekonomických aktivít v týchto regiónoch a podpory v prekonávaní problémov, ktoré sú výsledkom ich periférnej pozície v národnom hospodárstve. 

V rámci programovania pre rok 2001 obe krajiny identifikovali rovnaké priority. Ide o priority: “dostupnosť – vrátene dopravy” a “životné prostredie”. Program pre slovenskú hraničnú oblasť zahŕňa 2 infraštrukturálne opatrenia a Spoločný fond malých projektov.

V prípade infraštrukturálnych opatrení ide o nasledovné projekty:

1)	“Prekládka cesty I/59 – obchvat Podbiela” – zámerom opatrenia je zabezpečenie plynulej dopravy v smere na hraničný prechod v Trstenej a taktiež zlepšenie kvality životného prostredia obyvateľov obce Podbieľ.

Celkový rozpočet projektu je 4 030 000 EUR. Príspevok Phare činí 1 800 000 EUR a národné spolufinancovanie 2 230 000 EUR.

2)	“Čistá voda – koryto riek Poprad a Dunajec” – zámerom opatrenia je redukcia znečistenia riek Poprad a Dunajec prostredníctvom investičných aktivít v oblasti čistenia a odkanalizovania odpadových vôd v hraničnej oblasti.

Celkový rozpočet projektu je 2 470 000 EUR. Príspevok Phare činí 1 800 000 EUR a národné spolufinancovanie 670 000 EUR. 

Súčasťou finančného memoranda je aj Spoločný Fond malých projektov, ktorého výška Phare alokácie pre Slovenskú republiku je 320 000 EUR. Fond podporuje najmä neinvestičné aktivity zamerané na rozvoj spolupráce v kultúrnych a mládežníckych aktivitách a aktivity na podporu ekonomicko-hospodárskeho rozvoja susediacich hraničných regiónov do výšky príspevku Phare 50 000 EUR pre jeden projekt.

Vyčlenené finančné prostriedky Phare musia byť nakontrahované do 30. 11. 2003 a projekty ukončené do 30.11.2004.